২৬ এর রুটম্যাপ ঠিক করতে বৃহস্পতিবার তৃণমূলের মেগা বৈঠক

কলকাতা: বৃহস্পতিবার নেতাজি ইন্ডোর (Netaji Indoor Stadium) মেগা বৈঠকে (TMC Meeting) বসতে চলেছেন তৃণমূল সুপ্রিমো মমতা বন্দ্যোপাধ্যায় (Mamata Banerjee)। ২৬ এর বিধানসভা নির্বাচনের (West Bengal Assembly Elections 2026) আগে বুথ স্তরের কর্মীদের নিয়ে সভা করতে চলেছেন তৃণমূলনেত্রী। দলের সমস্ত অঞ্চল সভাপতি থেকে জাতীয় কর্মসমিতির সদস্যদের উপস্থিত থাকার নির্দেশ দিয়েছেন তৃণমূল নেতৃত্ব। দলের সর্বভারতীয় সাধারণ সম্পাদক অভিষেক বন্দ্যোপাধ্য়ায়, রাজ্য সভাপতি সুব্রত বক্সি। সঙ্গে রাজ্যের সব নেতা, সাংসদ, বিধায়ক, মেয়র, কাউন্সিলর এমনকী পঞ্চায়েত স্তরের প্রতিনিধিরাও। এই সম্মেলন থেকে মমতা বন্দ্যোপাধ্যায় ২০২৬ সালের বিধানসভা নির্বাচনের রোডম্যাপ ঠিক করে দিতে পারেন দলীয় কর্মীদের। সেই দিকে এখন তাকিয়ে রয়েছেন তৃণমূলের নেতারা। নির্বাচনের আগে দলের শক্তি বৃদ্ধি করতে কিছু রদবদল করা হতে পারে মনে করছে বিশেষজ্ঞ মহল।

আসন্ন বিধানসভা নির্বাচনকে সামনে রেখে তৃণমূল এখন থেকেই সংগঠনের ভিত মজবুত করতে চাইছে৷ আগামিকালই এই সম্মেলন থেকে মমতা বন্দ্যোপাধ্যায় আগামিদিনের রুটম্যাপ ঠিক করে দিতে পারেন। তৃণমূল নেত্রী কী নির্দেশদেন সেই দিকে এখন তাকিয়ে রয়েছেন নেতারা। পাশাপাশি রাজ্য সরকারের উন্নয়ন প্রকল্পগুলির জনগণের কাছে তুলে ধরার বার্তাও দিতে পারেন তৃণমূল সুপ্রিমো। তৃণমূলের রাজ্য সম্মেলনে আগে রদবদল নিয়ে জল্পনা তুঙ্গে। গত ১০ ফেব্রুয়ারি তৃণমূল পরিষদীয় দলের সঙ্গে বৈঠক করেন দলনেত্রী মমতা বন্দ্যোপাধ্যায়। কোন স্তরে সাংগঠনিক রদবদল হবে কি না সেই নিয়ে ধোঁয়াশা রয়ে গিয়েছে। আগামী নির্বাচনকে মাথায় রেখে রাজ্য কমিটি স্তরে হয়ত কিছু সংযোজন–বিয়োজন হতে পারে। রাজনৈতিক মহলের মতে ২০২৬ সালের ভোটের দিকে তাকিয়ে এই সম্মেলন থেকে মমতা বন্দ্যোপাধ্যায় দলীয় নেতা–কর্মীদের ময়দানে ঝাঁপিয়ে পড়ার নির্দেশ দিতে পারেন। নির্বাচনী প্রচারের ধরন, রাজনৈতিক বার্তা, জনসংযোগ এবং বিরোধীদের মোকাবিলা করার কৌশল বাতলে দিতে পারেন মমতা।

আরও পড়ুন: কলকাতা পুরসভার ছুটির নোটিশ ঘিরে বিতর্ক তুঙ্গে

সভায় উপস্থিত থাকবেন সাংসদ, বিধায়ক, জেলা সভাপতি ও জেলা চেয়ারম্যান, জেলা শাখা সংগঠন সভাপতি। এছাড়াও কর্পোরেশন এবং মিউনিসিপ্যালিটির মেয়র, ডেপুটি মেয়র, এবং চেয়ারম্যান এবং কাউন্সিলাররা, ব্লক সভাপতি, পঞ্চায়েত প্রধান এবং উপপ্রধান, পঞ্চায়েত সমিতির সভাপতিরা উপস্থিত থাকবেন এই বৈঠকে। পাশাপাশি এসসি–ওবিসি সেল, এসটি সেল, সংখ্যালঘু সেল, কিষান–খেতমজুর সেলের জেলা সভাপতিদেরও ইন্ডোরে হাজির থাকতে হবে। মহিলা তৃণমূল, যুব তৃণমূল, আইএনটিটিইউসি, টিএমসিপি–র মতো দলের প্রধান শাখা সংগঠনগুলির রাজ্য কমিটির সদস্যরাও থাকবেন ইন্ডোরে। দলের তরফে জেলা সভাপতিদের নির্দেশ দেওয়া হয়েছে, উপরক্ত জেলা পদাধিকারীদের ডেলিগেট লিষ্ট তৈরি করে নাম, পদ, এবং ফোন নম্বর সহ রাজ্য সভাপতির নিদিষ্ট একটি মোবাইলের হোয়াটসঅ্যাপ নাম্বারে পাঠানোর।

অন্য খবর দেখুন